向伯恭侍郎致政薌林築一堂名之曰企疏晉陵孫某聞而賦詩二首  其一
作者：孫覿
朝代：宋

paragraphs: 銅臭應作幺，夢屍當得官。
喁喁魚聚沫，戢戢蚋集酸。
高人有遠抱，一笑視鼠肝。
水將洗耳用，山作拄頰看。
種芳茹秋菊，搴秀紉春蘭。
披披芰荷衣，采采苜蓿盤。
三徑偭真境，一瓢非世歡。
富貴挽不來，爲我歌考槃。